আবু আলী চাগানি

**আবু আলি আহমদ চাগানি** (  ; মৃত্যু ৯৫৫) ছিলেন চাগানিয়ানের মুহতাজিদ শাসক (৯৩৯–৯৫৫) ও সামানি খোরাসানের গভর্নর (৯৩৯–৯৪৫, ৯৫২–৯৫৩)। তিনি আবু বকর মুহাম্মদের পুত্র ছিলেন।

## জীবনী
৯৩৯ খ্রিস্টাব্দে মুহাম্মদ অসুস্থ হয়ে পড়লে আবু আলি তার দায়িত্বে নিযুক্ত হন। খুরাসানের গভর্নর হিসেবে তিনি উত্তর ইরানে একাধিক সামরিক অভিযান পরিচালনা করেন। তিনি গুরগান দখল করেন এবং পশ্চিমে রাই পর্যন্ত জিয়ারিদের কাছ থেকে ছিনিয়ে নেন। ফলে জিয়ারিরা সামানি কর্তৃত্ব স্বীকার করতে বাধ্য হয়। তবে দাইলামি অভিযাত্রী মাকান ইবনে কাকিকে হত্যা করা হয়। পরে যখন তিনি খুরাসানের উদ্দেশ্যে রওনা হন, তখন রুকন আল-দৌলা রাই দখল করে নেন। ৯৪৫ সালে আবু আলি ফিরে এসে বুয়ীদের সেখান থেকে বিতাড়িত করেন; তবে এক বছর পর তারা আবার ফিরে আসে। একই বছরে ৯৪৫ সালে সামানি আমির প্রথম নূহ আবু আলীর কঠোর শাসনের অভিযোগ শুনে তাকে খুরাসানের গভর্নর পদ থেকে অপসারণ করেন এবং তুর্কি সেনাপতি ইব্রাহিম ইবন সিমজুরকে তার স্থলাভিষিক্ত করার চেষ্টা করেন। কিন্তু আবু আলি এই সিদ্ধান্ত মানতে অস্বীকার করে বিদ্রোহ ঘোষণা করেন। তার সাথে বেশ কয়েকজন প্রভাবশালী ইরানি ব্যক্তিত্ব যোগ দেন; যেমন আবু মনসুর মুহাম্মদ। পরে আবু মনসুরকে তিনি খুরাসানের সেনাপতি নিযুক্ত করেন। এছাড়া তিনি সামানি রাজপরিবারের সদস্য ইব্রাহিম ইবন আহমদকে তিনি নিজের পক্ষে আনতে সক্ষম হন। ৯৪৭ সালে তিনি বুখারা দখল করে ইব্রাহিমকে আমির হিসেবে নিয়োগ করে নিজে চাগানিয়ানে ফিরে যান। 

কিন্তু ইব্রাহিম বুখারার জনগণের কাছে জনপ্রিয় ছিলেন না। ফলে নূহ দ্রুত পাল্টা আক্রমণ চালিয়ে শহরটি পুনর্দখল করেন এবং ইব্রাহিম ও তার দুই ভাইকে অন্ধ করে দেন। এই খবর পেয়ে আবু আলি আবার বুখারার দিকে অগ্রসর হন। কিন্তু যাত্রাপথে নূহের প্রেরিত বাহিনীর কাছে পরাজিত হয়ে তিনি চাগানিয়ানে ফিরে যেতে বাধ্য হন। এর কিছুদিন পরে তিনি সামানি সাম্রাজ্যের অধীনস্ত অন্য শাসকদের সমর্থন পাওয়ার চেষ্টা করেন। এদিকে নূহ চাগানিয়ান অঞ্চলে ধ্বংসযজ্ঞ চালান এবং রাজধানী লুট করেন। তুখারিস্তান অঞ্চলে আরেকটি যুদ্ধে আবু আলি পরাজিত হন। তবে পরে তিনি খুত্তালের শাসক ও কুমিজি পাহাড়ি জনগণের সমর্থন অর্জন করতে সক্ষম হন এবং শেষ পর্যন্ত নূহের সাথে সন্ধি করেন। এই সন্ধি অনুযায়ী তিনি তার পুত্র আবুল মুজাফফর আবদুল্লাহকে বুখারায় তার কাছে জিম্মি হিসেবে পাঠানোর শর্তে চাগানিয়ান শাসন করার অনুমতি পান।

এর কিছুদিন পর চাগানিয়ানের কাছে স্বঘোষিত নবি ইমাম মাহদির নেতৃত্বে একটি বিদ্রোহ দমন করতে আবু আলিকে পাঠানো হয়। তিনি সফলভাবে বিদ্রোহ দমন করেন এবং মাহদিকে বন্দী করে তাকে শিরশ্ছেদ করে বুখারায় পাঠান। আনুমানিক ৯৫১/৫২ সালে তার পুত্র আবুল-মুজাফফর আব্দুল্লাহ একটি অজ্ঞাত দুর্ঘটনায় মারা যান এবং তাকে চাগানিয়ানে দাফন করা হয়।

৯৫২ সালে খুরাসানের গভর্নর মনসুর ইবন কারা-তেগিনের মৃত্যুর পর (ইব্রাহিম ইবন সিমজুর ৯৪৮ সালে মারা যান) নূহ আবার আবু আলিকে খুরাসানের গভর্নর হিসেবে নিয়োগ দেন। জিয়ারিদের অনুরোধে তিনি রুকনুদ্দৌলার বিরুদ্ধে যুদ্ধ শুরু করেন; কিন্তু রাই দখল করতে ব্যর্থ হন এবং শেষ পর্যন্ত বুয়ীদের সাথে সন্ধি করেন। এতে নূহ অসন্তুষ্ট হয়ে তাকে অপসারণ করেন। এরপর আবু আলি বুয়ীদের কাছে আশ্রয় নেন এবং খলিফার কাছ থেকে খুরাসানের শাসনের অনুমোদনও পান; এমনকি তিনি লাশকারওয়ার্জের নেতৃত্বে একটি বাহিনীও পান। কিন্তু তিনি চাঘানিয়ানে ফিরতে সক্ষম হননি।

৯৫৫ সালে তিনি ও তার এক পুত্র প্লেগ রোগে রাই শহরে মৃত্যুবরণ করেন। তাদের দেহ চাগানিয়ানে দাফন করা হয়। এরপর মুজতাজিদ বংশের রাজপুত্র আবুল মুজাফফর বিন মুহাম্মদ চাগানিয়ানের নতুন শাসক নিযুক্ত হন। তিনি সম্ভবত আবু আলির নাতি ছিলেন। তবে কিছু সূত্র অনুযায়ী, আবু আলির আত্মীয় আবুল হাসান তাহের তার স্থলাভিষিক্ত হন। 

আবু আলি জ্ঞানচর্চার পৃষ্ঠপোষক ছিলেন। শাইয়া ইবনে ফারিগুন (সম্ভবত তার আত্মীয়) তার জন্য “জ্ঞান-বিজ্ঞানের সংকলন” নামক একটি গ্রন্থ রচনা করেন।

## তথ্যসূত্র


## গ্রন্থপঞ্জি

* 
* 
* 
* 

বিষয়শ্রেণী:৯৫৫-এ মৃত্যু
বিষয়শ্রেণী:মুসলিম শাসক